Keskaegse Liivimaa kuulsaim kunstnik Michel Sittow (arvatavasti 1469 Tallinn-1525 Tallinn) oli paljudes Euroopa kuningakodades hinnatud portreemeister. Madalmaadest pärit puunikerdaja ja maalikunstniku Clawes van der Sittowi poeg maalis Kastiilia kuninganna Isabel I õukonnas, oli Flandrias Madalmaade asehalduri, Burgundia hertsog Philipp Ilusa teenistuses, Kopenhaagenis Taani kuninga Christian II õukonnas,  Madalmaade asehalduri Austria Margarete juures, Valladolidis Aragoonia ja Kastiilia kuninga Fernando II ja ka Carlos I (hilisema Saksa Rooma keisri Karl V ) õukonnas. Praegu on tema teosed väga mainekates muuseumites Euroopas ja Põhja-Ameerikas: "Kristuse taevaminek" Londoni erakogus, "Aragoonia Katariina portree" Viini Kunstiajaloolises muuseumis, "Don Diego de Guevara" kaksikmaali tiib - "Madonna lapse ja linnuga" - Berliinis Dahlemi maaligaleriis ja parem tiib - "Diego de Guevara portree" - Washingtonis  Rahvusgaleriis.  Eestis on talle varasematel aastatel omistatud mitu teost, kuid kas Püha Jüri värviline puuskulptuur ja Antoniuse altari väliskülje ülemaaling on Michel Sittowi looming? Kuulsa kunstniku elust Euroopas ja Tallinnas ja tema loomingust räägib ajaloodoktor Anu Mänd. Michel Sittowist räägib Jaan Krossi 1970.aastal kirjutatud novell "Neli monoloogi Püha Jüri asjus".    LISAMATERJAL:  Washingtoni rahvusgaleriis üleval olnud näitusest kõnelevas artiklis on juttu ka Michel Sittowi kaksikmaalist. Loe siit.    Oksjonimaja Christie´s müüb Michel Sittowile omistatud portreed.  Vaata siit.    Pildil Sittowi üks kuulsamatest piltidest  Aragoonia Katariina portree.